คนไทยใช้จ่ายผ่านบัตรพลาสติกเพิ่ม3พันล้าน
คนไทยใช้เงินสดลดลง ชี้มูลค่าการใช้บัตรพลาสติกเดือน พ.ย. สูงขึ้น 3,000 ล้าน
12 ม.ค. 2559

คนไทยใช้เงินสดลดลง ชี้มูลค่าการใช้บัตรพลาสติกเดือน พ.ย. สูงขึ้น 3,000 ล้าน
ธนาคารแห่งประเทศไทย (ธปท.) รายงานมูลค่าการใช้บัตรพลาสติก (เอทีเอ็ม เดบิต และเครดิต) เพื่อการชำระเงิน ล่าสุด ณ สิ้นเดือน พ.ย. 2558 พบว่าทั้งระบบมีมูลค่าการชำระเงินเพิ่มขึ้น 3,000 ล้านบาท เทียบกับระยะเดียวกันปีก่อน หรือเพิ่มจาก 1.186 ล้านล้านบาท เป็น 1.189 ล้านล้านบาท เป็นการเพิ่มที่สอดคล้องกับนโยบายการส่งเสริมการชำระเงินทางอิเล็กทรอนิกส์ และลดการใช้เงินสดของ ธปท.ที่ดำเนินการมาอย่างต่อเนื่อง
ทั้งนี้ หากแบ่งประเภทการใช้ จะพบว่าบัตรเดบิตมีการใช้วงเงินรวม 9 แสนล้านบาท เพิ่มขึ้นจากระยะเดียวกันปีก่อน 1.3 หมื่นล้านบาท หรือ 1.5% ส่วนใหญ่ยังใช้เพื่อการเบิกถอนเงินสด 5.2 แสนล้านบาท เพิ่มขึ้น 3 หมื่นล้านบาท หรือ 6.1% ส่วนบัตรเครดิตมีการใช้รวม 1.51 แสนล้านบาท เพิ่มขึ้น 1 หมื่นล้านบาท หรือ 7.1% หลักๆ เป็นการใช้ชำระค่าสินค้าและบริการ 1.2 แสนล้านบาท 4.4%
ขณะที่บัตรเอทีเอ็มพบว่ามีการใช้รวม 1.4 แสนล้านบาท ลดลง 2 หมื่นล้านบาท หรือ 12.5% เมื่อเทียบกับระยะเดียวกันปีก่อน แบ่งเป็น ถอนเงินสด 1.01 แสนล้านบาท ลดลง 1.1 หมื่นล้านบาท หรือ 9.8%
อย่างไรก็ดี มูลค่าการใช้บัตรพลาสติกเมื่อเทียบกับเดือนก่อนหน้า พบว่าลดลง 3.2 หมื่นล้านบาท หรือ 2.6% แบ่งเป็น การใช้บัตรเอทีเอ็มลดลง 1.1 หมื่นล้านบาท บัตรเดบิตลดลง 2.9 หมื่นล้านบาท แต่บัตรเครดิตเพิ่มขึ้น 9,000 ล้านบาท